Микола Скубан

**Микола Скубан** (*2. юлия 1932—†3. септембра 1993), новинар, писатель за дзеци, технїчни редактор, прекладач, гумориста, ґлумец аматер.

## Биоґрафия

Микола Скубан ше народзел 2. юлия 1932. року у Коцуре, дзе закончел и основну школу. Оцец Самуил, мац Мария (дзивоцке презвиско Молнар). У родимим валалє закончел основну школу, а вец ше 1945. року уписал до новооснованей Нїзшей мишаней ґимназиї з руским наставним язиком у Руским Керестуре. Ту закончел пейц класи (кельо их теди було) и предлужел школованє у Вербаше и Новим Садзе.

Цали свой роботни вик, аж по пензионованє, препровадзел як новинар, перше у Рускей редакциї Радио Нового Саду, а потим у Редакциї *Руского слова*, а вец и як технїчни редактор у НВП *Руске слово* у Руским Керестуре и Новим Садзе. Попри тим, бул и плодни писатель и литературни прекладач зоз вецей язикох.

## Ґлумец-аматер

Як єден з найталантованших руских ґлумцох–аматерох, на театралних сценох по вецей руских местох ше зявйовал понад 45 роки. Бул єден з числених вихованцох Петра Ризнича Дядї и спада до шорох сновательох Руского народного театра *Дядя*, його перши подпредсидатель, вельорочни член рижних його самоуправних и управяцких орґанох и найплоднєйши прекладач театралних фалатох, виведзених на сцени того театра.

Ище як школяр керестурскей ґимназиї, такой на початку 1945. року указал вельку любов ґу театралней дїялносци. Замерковал то тедишнї його професор Петро Ризнич и анґажовал го до своєй школярскей драмскей секциї. Медзитим, перши писани шлїд о його наступу на сцени походзи аж зоз 1948. року, алє анї зоз того шлїду нє мож точно утвердзиц же у котрим фалаце Скубан бавел, бо у рамикох єдней програми давани вецей єднодїйки, а медзи учаснїками у їх виводзеню спомнуте и його мено, алє нє и улоги котри одбавел. Будзе найблїзше правди же Скубан бавел у Нушичовей єднодїйки *Муха* у режиї Петра Ризнича, виведзеней 8. и 9. януара 1948. року у Руским Керестуре.

Зоз преходом на школованє до Вербасу Скубан ше и там уключує до театралней дїялносци, вєдно з другима школярами–Руснацами, котри тиж предлужели школованє у Вербаше. У 1950. року претаргує школованє и почина робиц як новинар у Рускей редакциї Радио Нового Саду. Такой од початку ше уключує до роботи драмскей секциї у КПД *Максим Горки* и уж 31. децембра истого року, у рамикох мишаней програми порихтаней за дочек Нового року, наступа у Нушичовей єднодїйки *Аналфабета*.

Вєшєнї 1952. року Микола Скубан ришел предлужиц порядне школованє и претаргнул новинарску роботу и врацел ше до Вербасу закончиц вельку матуру. Медзитим, ту пришло до компликацийох (наполнєл уж вецей роки як цо школски правила допущовали за порядне школованє, а то под час упису нє замерковане) та Скубан бул примушени врациц ше до Коцура, свойого валалу, и чекац поволанку на одслуженє войска. У медзичаше и ту ше уключує до театралней дїялносци у рамикох тамтейшого КПД *М. В. Ґоґоль*.

По одслуженю войска Скубан почина робиц у Редакциї *Руске слово* у Руским Керестуре, дзе свою аматерску театралну дїялносц предлужує у театралней сезони 1956/57 и зоз кратшима прервами остава у нєй аж по 1993. рок. За тот час вон одбавел 45 улоги, а поряднє ґлумел и у радио драмох котри пририхтовани у рускей редакциї Радио Нового Саду.

## Литературна творчосц

Микола Скубан бул член Дружтва писательох Войводини и обявел седем ауторски кнїжки прози и поезиї. Вон бул єден з найплоднєйших руских поетох за дзеци. Скубан  1976. року обявел кнїжку приповедкох за дзеци под насловом *Стари ствари* хтора представя  його найзначнєйше доприношенє рускей литератури. Єдна з його найлєпших кнїжкох поезиї то кнїжка *Кадзи идзе чловек* (1981).

Преложел на руски язик 30 театрални фалати зоз русийского, українского, словацкого, а найвецей зоз сербского язика. Попри тим, преложел и дзевец кнїжки литературного змисту зоз сербского, словацкого, українского и русийского на руски и зоз руского на сербски язик. Вецей роки ушорйовал и писал за Билтен котри виходзел под час отримованя Драмского меморияла *Петро Ризнич – Дядя*.

У новинох *Руске слово* обявел серию гуморескох котри подписовал зоз псевдонимом Соцки и єден є з найдаровитших руских гумористох.

За свою роботу на планє култури достал вельке число наградох и припознаньох, медзи котрима найглавнєйши: Орден заслугох за народ зоз стрибернима зарями, Орден роботи зоз стриберним венцом, Златна значка КПЗ Сербиї, Искри култури КПЗ Войводини, награда *Невен* за кнїжку прози за дзеци *Рибна свадзба*, Зарї култури КПЗ Општини Кула и Октоберске припознанє Месней заєднїци Руски Керестур.

Умар нєсподзивано 3. септембра 1993. Поховани є у Руским Керестуре.

## Литературни твори:

Дванац мешаци (1965)

Колач (1974)

Стари ствари (1976)

Добри тоти дзеци (1978)

Стих за стихом (1979)

Кадзи идзе чловек (1981)

Рибна свадзба (1982)

30 писнї Миколи Скубана послужели композитором як инспирация за творенє композицийох за фестивали *Червена ружа*, *Червене пупче* и *Ружова заградка*.

**ТЕКСТИ ПИСНЬОХ** 

**ПУПЧЕ:** 

 
 

Женїм сина - Нестор Пушкаш, РЗ 1990.

Остатнє лїсце - дзецински хор, ЧП 2009.

## Литература

* Aleksandr D. Dulichenko, Skuban, Mikola, P. R. Magocsi and Ivan Pop: Encyclopedia of Rusyn History and Culture, University of Toronto, 2005, , p. 461.

## Вонкашнї вязи
* Микола СКУБАН, биоґрафия на НАР

* Биоґрафия по русийски автор Проф. др. хаб. А. Д. Дуличенко (Тарту)

* СОЦКИ - ТВ портрет Миколи Скубана

* Микола Скубан Соцки Руски Керестур 1990. року

* Микола Скубан, биоґрафия и список текстох за композициї, *Червена ружа 1962-2011,* Завод за културу войводянских Руснацох и Дом култури Руски Керестур, Нови Сад, 2014,  б. 536.

## Жридла и вязи
* Документарни филми у хторих ґлумел Микола Скубан

* Забивачки швиньох - Обичаї з традициї Руснацох у Войводини (1. часц)

* Забивачки швиньох - Обичаї з традициї Руснацох у Войводини (2. часц)

* Забивачки швиньох - Обичаї з традициї Руснацох у Войводини (3. часц)

## Ґалерия

Файл:Famelija Skuban.jpg|Фамелия Скубан 1962. року
Файл:Panocec Ćira i Spira.jpg|Микола Скубан и Витомир Бодянєц як  Чира и Спира
Файл:Skuban u starim budinku RS.jpg|Микола Скубан у старим будинку НВП *Руске слово*
Файл:Микола Скубан на роботи.jpg|Микола Скубан у  нових просторийох
Файл:Djura Papharhaji i Mikola Skuban.jpg|Дюра Папгаргаї и Микола Скубан у Греческей
Файл:OŽALOSCENA FAMILIJA.jpg|алт=Колектив ґлумцох у фалаце Б. Нушича Ожалосцена фамелия|Колектив ґлумцох у фалаце Б. Нушича *Ожалосцена фамелия.* З лїва Юлиян Стрибер, Ана Рац, Гафка Рамач, за ню Владимир Бесерминї, Витомир Бодянєц, за нїм Янко Ґ. Рац, Ирина Олеяр и Микола Скубан.
Файл:ЖЕНЇДБА 1969 r.jpg|Колектив ґлумцох у фалаце  *Женїдба*, 1969. рок. Микола Скубан стої штварти з права.
Файл:Ucasnjiki u FARAONOH.jpg|алт=Колектив ґлумцох  у фалаце  О.Коломийца Фараонє|Колектив ґлумцох  у фалаце  О.Коломийца *Фараонє.* Микола Скубан стої шести з лїва.


Катеґория:Руснаци у Сербиї
Катеґория:Новинаре
Катеґория:Прекладаче
Катеґория:Писателє
Катеґория:Писателє за дзеци
Катеґория:Ґлумци аматере
Катеґория:Народзени 1932
Катеґория:2. юлий
Катеґория:Умарли 1993
Катеґория:3. септембер